Jou tiener en finansiële verantwoordelikheid - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou tiener en finansiële verantwoordelikheid
Jou tiener betree binnekort die grootmenswêreld, gewapen slegs met sy eie oordeel en die kennis wat jy geslaag het om aan hom oor te dra. Een van die grootste voordele wat jy hom kan bied, is om hom te bemagtig met soliede finansiële bestuursvaardighede voordat hy die veiligheid van jou huis verlaat, sê Salem Dyafta, woordvoerder van die geregistreerde kredietburo TransUnion.
Volgens haar is dit belangrik dat jong mense vanaf ’n vroeë ouderdom leer hoe om hul besteding te prioritiseer asook hoe om krediet te beheer sodat dit effektief in hulle guns sal werk, eerder as wat dit hulle in ’n skuldstrik vasvang.
Daar kom immers ’n tyd in die meeste mense se lewens wanneer hulle skuld moet aangaan. Of dit nou is om ’n huis of ’n motor te koop, of om te betaal vir tersiêre onderrig, sê sy. Sy waarsku egter, nes Dave Ramsey, Amerika se vertroude geldkenner, teen die gerief van ’n kredietkaart. Kredietkaartskuld is iets wat ten alle koste vermy moet word – want oormatige skuld is die ekwivalent van boeie.
. Hoe maak ek my kind geldslim?
Moedig jou kind aan om sy sakgeld te leer bestuur terwyl hy nog in die laerskool is. Help hom om ’n redelike afbetalingsplan uit te werk indien hy vir ’n voorskot of ’n lening vra en maak dan seker hy hou daarby. “Só kweek jy die goeie gewoonte by hom om te sorg dat sy lening bekostigbaar is en die vereiste bedrag betyds terugbetaal word – ’n eienskap wat absoluut noodsaaklik is as hy ouer word en ‘n goeie kredietprofiel moet handhaaf,” verduidelik Dyafta.
Leer jou kind hoe om ‘n begroting op te stel. Vind uit waarop hy sy geld spandeer en werk saam met hom ‘n plan daarvoor uit. Laat hom toe om volwasse insette te lewer, sy eie prioriteite te bepaal en dan self sy begroting daarvolgens te bestuur.
Pasop vir die klein jakkalsies
Leer hom dat klein uitgawes wat aangegaan word dalk heel onskadelik mag voorkom, maar dat dit oor tyd ’n beduidende bedrag kan beloop wat in ’n spaarrekening goeie rente kon verdien het.
Leer hom hoe om langtermyn-besparingsdoelwitte te stel
Gedurende sy tienerjare is ’n eie motor waarskynlik voorop in sy gedagtes. Laat hom self daarvoor betaal as hy een wil hê. Begroot wat hy elke maand moet bespaar en vir hoe lank voordat hy genoeg sal hê vir ’n stewige deposito op ’n ryding. Vroeë blootstelling aan doelwitstelling help om geduld en visie te kweek, twee dinge wat hy in die lewe gaan nodig hê.
Bou ’n goeie kredietprofiel
Soms is die aangaan van skuld onvermydelik (soos om ’n huis te koop) en daarvoor benodig jy ’n goeie kredietprofiel. Moedig jou tiener aan om te begin bou daaraan. Kredietverskaffers wil graag sien dat ‘n aansoeker ervaring het in die hantering van skuld. Daarom kyk banke, winkels en diensverskaffers na ’n aansoeker se kredietverslag voordat besluit word of die krediet aan hom toegestaan gaan word.
Sonder ’n soliede kredietprofiel wat goeie kredietgedrag reflekteer, mag die kredietvoorsiener dalk besluit om nie die krediet toe te staan nie, of die aansoeker te beperk deur ’n laer bedrag as wat vereis word toe te staan onder minder gunstige voorwaardes – soos hoër rentekoerse.
Leer hom om nie skuld aan te gaan wat hy nie kan terugbetaal nie
Jongmense moet nie probeer om soveel moontlik krediet te verkry nie – veral nie as dit nie binne hulle vermoë is om dit terug te betaal soos uiteengesit in die kredietooreenkoms nie. Leer jou kind om oordeelkundig vir krediet aansoek te doen en dit verstandig te gebruik.
Moenie toelaat dat hy ’n gewoonte daarvan maak om skuld aan te gaan nie
Volgens Dyafta is die vier stappe tot ’n gesonde kredietprofiel as volg:
Doen aansoek by ’n winkel vir ’n kredietrekening met ’n lae kredietlimiet.
Beperk die omvang van jou kredietafhanklikheid deur die balans op die rekening altyd onder 30% van die limiet te probeer hou – bly weg van jou maksimum kredietlimiet.
Nadat jy kredietaktief geraak het, is jy geregtig op een gratis kredietverslag per jaar by elke kredietburo. Vra ’n kredietburo soos TransUnion om te verseker dat jou verslag jou betalingsgeskiedenis en gedrag akkuraat weerspieël.
Ramsey sê die groot voordeel daarvan om jou kind geldslim te maak, is die feit dat sy gevoel van verantwoordelikheid oorspoel na ander lewensareas. Geld is belangrik vir ‘n tiener en een wat versigtig is met die spandering daarvan, sal nie onverskillig wees en saam met die verkeerde maats uithang of nie omgee oor sy punte op skool nie. Die gevoel van aanspreeklikheid sal na alle areas van sy lewe deurdring en hom help om die regte lewensbesluite te neem.